**Sara Estévez Urquijo**, nada en Bilbao en 1925, coñecida tamén como ***Maratón*** ou ***Marathon***, é considerada a primeira muller xornalista, cronista deportiva e directora dun programa deportivo radiofónico. Traballou en Radio Juventud de Vizcaya, Cadena Azul de Radiodifusión, Radio Cadena Española e Radio Nacional de España. Entre 1954 e 1990 realizou crónicas do Athletic Club e dirixiu un espazo sobre o deporte base biscaíño baixo o pseudónimo de Maratón.

Traxectoria
-----------

Sara Estévez Urquijo, coñecida como Sarita, naceu no barrio bilbotarra de San Francisco en 1925. Quedou orfa de pai aos 2 anos e viu a 4 dos seus 8 irmáns morreren novos. Cando quixo ser maior de idade, a súa cidade xa caera en mans franquistas. Unha irmá súa, mestra, aprendeulle a ler e escribir. Na adolescencia estudou taquigrafía, mecanografía e contabilidade e entrou a traballar na empresa Unquinesa de Lamiako. Alí acadou o posto de secretaria de dirección. 

En 1947 aproveitou a paga extra do 18 de xullo para facerse abonada (daquela as mulleres non podían ser socias) do Athletic de Gainza, Iriondo, Panizo, Venancio e Zarra.

Aos poucos conseguiu introducirse no ambiente futbolístico e chegou a colaborar en Radio Juventud. Creou unha rede de correspondentes anónimos para solicitar os resultados dos encontros disputados en Biscaia e transmitilos antes das 11 da noite no programa faladoiro *Stadium* da emisora.

Alí naceu tamén o seu 'alter ego', o misterioso xornalista deportivo *Marathon*. Os seus comentarios, locutados por Francisco Blanco, convertéronse entre 1954 e 1990 en referencia da crítica futbolística da época. Até 1973 ninguén soubo a identidade real de *Marathon*.

Xubilouse en 1990 tras 38 anos na radio. Foi reporteira de rúa e traballou en todos os ámbitos informativos, en especial os deportivos. Tamén colaborou en El Correo con artigos sobre os partidos do Athletic.

A Asociación de Periodistas Vascos (APV) distinguiuna en 2009 co Premio Periodistas Vascos na súa segunda edición, en recoñecemento a unha vida de entrega ao xornalismo e á radio. Desde o anonimato abriu novos camiños e converteuse na primeira muller cronista de fútbol e directora dun programa deportivo.

Premios e recoñecementos
------------------------

* León de bronce do Athletic Club.
* Placa de prata da Real Federación Española de Fútbol
* Insignia de ouro do Arenas Club de Getxo
* Medalla de prata ao mérito deportivo.
* Premio Xornalistas Vascos da Asociación de Xornalistas Vascos (2009)
* Nomeada Ilustre de Bilbao en 2016

Notas
-----

1. ↑  Rivas, Jon (17 de maio de 2021). "La voz sin voz del periodismo deportivo". *El País* (en castelán) (Bilbao: Grupo Prisa). Consultado o 20 de marzo de 2023.
2. ↑  "Sara Estévez: "El Athletic me decepciona muchas veces y me gustaría que fuera como en su época, elegante"". *EITB* (en castelán). 3 de marzo de 2023. Consultado o 20 de marzo de 2023.
3. 1 2  "Iribar y Sara Estévez, entre los nuevos Ilustres de Bilbao". *El Correo* (en castelán) (Bilbao: Vocento). 1 de decembro de 2016. Consultado o 21 de marzo de 2023.
4. 1 2 3  Relaño, Alfredo (28 de decembro de 2014). "Marathon, la voz que escondía a una mujer". *El País* (en castelán) (Grupo Prisa). Consultado o 21 de marzo de 2023.
5. ↑  "Entrevista Sara Estévez, Marathon". *Radio Euskadi - EITB* (en castelán). 7 de febreiro de 2015. Consultado o 21 de marzo de 2023.
6. ↑  Castañón Rodríguez, Jesús. "Sara Estévez Urquijo". *Idioma y deporte* (en castelán). Consultado o 21 de marzo de 2023.
7. ↑  Pato, Ignacio (4 de xaneiro de 2017). "El misterio de la chica que lo clavaba". *Playground* (en castelán). Consultado o 21 de marzo de 2023.
8. ↑  "Sara Estévez, "Ilustre de Bilbao 2016" por el Ayuntamiento de Bilbao". *Periodistas Vascos* (en castelán). 1 de decembro de 2016. Arquivado dende o orixinal o 7 de abril de 2017. Consultado o 21 de marzo de 2023.
9. ↑  "Aburto entrega las distinciones a los cinco nuevos "Ilustres de Bilbao 2016"". *eldiario.es* (en castelán) (Bilbao). Europa Press. 14 de decembro de 2016. Consultado o 21 de marzo de 2023.